
	EUROOPA ÜHENDUSTE KOMISJON


Brüssel 27.11.2009
KOM(2009)650 lõplik
 
Ettepanek:

NÕUKOGU OTSUS,

millega tunnistatakse kehtetuks nõukogu otsus nr 2009/473/EÜ kirjavahetuse vormis lepingu sõlmimise kohta, milles käsitletakse Euroopa Ühenduse ja Guinea Vabariigi vahelise kalandusalase partnerluslepingu ajutist kohaldamist 

(esitanud komisjon)

SELETUSKIRI

20. detsembril 2008 parafeerisid EÜ ja Guinea uue kalandusalase partnerluslepingu ning protokolli, mis hõlmavad ajavahemikku 1. jaanuarist 2009 kuni 31. detsembrini 2012. Protokolli on vastavalt osaliste vahelisele kirjavahetuse vormis sõlmitud lepingule, mis kiideti heaks nõukogu 28. mai 2009. aasta otsusega
, ajutiselt kohaldatud alates 1. jaanuarist 2009 kuni kalandusalase partnerluslepingu sõlmimist Euroopa Ühenduse ja Guinea Vabariigi vahel käsitleva nõukogu määruse ettepaneku
 vastuvõtmiseni. 

Pärast 28. septembri 2009. aasta traagilisi sündmusi, kui valitsusväed avasid tule protestivate rahvahulkade pihta, mille tagajärjel hukkus üle 150 inimese, otsustas komisjon 20. oktoobril 2009 alustada menetlusi, mis on vajalikud kõnealuse lepingu sõlmimist käsitleva nõukogu määruse ettepaneku tagasivõtmiseks, ning teavitas sellest Euroopa Parlamenti ja nõukogu. 

11. novembril 2009 võeti kalandusalase partnerluslepingu sõlmimist Euroopa Ühenduse ja Guinea Vabariigi vahel käsitlev ettepanek komisjoni otsusega
 tagasi. Rahvusvahelise õiguse kohaselt peab nõukogu teavitama Euroopa Ühenduse nimel Guinea Vabariiki kavatsusest eespool nimetatud lepingut mitte sõlmida.

Rahvusvaheliste lepingute õiguse Viini konventsiooni artikli 25 kohaselt tuleb lepingu ajutine kohaldamine lõpetada juhul, kui üks osaline teatab teisele osalisele, kellega koos lepingut ajutiselt kohaldatakse, oma kavatsusest mitte saada lepinguosaliseks. 

Sellest lähtudes teeb komisjon nõukogule ettepaneku tunnistada kehtetuks nõukogu otsus nr 2009/473/EÜ kirjavahetuse vormis lepingu sõlmimise kohta, milles käsitletakse Euroopa Ühenduse ja Guinea Vabariigi vahelise kalandusalase partnerluslepingu ajutist kohaldamist.

Ettepanek:

NÕUKOGU OTSUS,

millega tunnistatakse kehtetuks nõukogu otsus nr 2009/473/EÜ kirjavahetuse vormis lepingu sõlmimise kohta, milles käsitletakse Euroopa Ühenduse ja Guinea Vabariigi vahelise kalandusalase partnerluslepingu ajutist kohaldamist

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõikega 2,

võttes arvesse komisjoni ettepanekut,

ning arvestades järgmist:

(1) Euroopa Ühenduse ja Guinea Vabariigi vahelise uue kalandusalase partnerluslepingu protokolli, mis parafeeriti 20. detsembril 2008, on vastavalt osaliste vahelisele kirjavahetuse vormis sõlmitud lepingule, mis kiideti heaks nõukogu 28. mai 2009. aasta otsusega,
 ajutiselt kohaldatud alates 1. jaanuarist 2009 tingimusel, et Euroopa Ühenduse ja Guinea Vabariigi vahel sõlmitakse kalandusalane partnerlusleping
. 

(2) Pärast 28. septembri 2009. aasta traagilisi sündmusi, kui valitsusväed avasid tule protestivate rahvahulkade pihta, mille tagajärjel hukkus 150 inimest, otsustas komisjon eespool nimetatud kalandusalase partnerluslepingu sõlmimist käsitleva nõukogu määruse ettepaneku tagasi võtta
. 

(3) Seepärast on vaja tunnistada kehtetuks nõukogu otsus nr 2009/473/EÜ kirjavahetuse vormis lepingu sõlmimise kohta, milles käsitletakse Euroopa Ühenduse ja Guinea Vabariigi vahelise kalandusalase partnerluslepingu ajutist kohaldamist.

ON TEINUD JÄRGMISE OTSUSE:

Ainus artikkel

Käesolevaga tunnistatakse kehtetuks nõukogu otsus nr 2009/473/EÜ kirjavahetuse vormis lepingu sõlmimise kohta, milles käsitletakse Euroopa Ühenduse ja Guinea Vabariigi vahelise kalandusalase partnerluslepingu ajutist kohaldamist. 

Brüssel, 

Nõukogu nimel

